DA Den Europæiske Unions Tidende CE 78/163

(2004/C 78 E/0168)

SKRIFTLIG FORESPØRGSEL E-2769/03

af Christopher Huhne (ELDR) til Kommissionen

(16. september 2003)

Om: Eksamener for sikkerhedsrådgivere for transport af farligt gods

1. Kan Kommissionen bekræfte, at det for øjeblikket i Det Forenede Kongerige kun kræves, at en sikkerhedsrådgiver for transport af farligt gods er uddannet og har en eksamen i ADR/RID (transport af farligt gods med jernbane eller ad vej) og ikke den internationale kode for søtransport af farligt gods (IMDG), selv om sikkerhedsrådgiveren for transport af farligt gods rådgiver om søtransport af farligt gods?

2. I bekræftende fald bedes Kommissionen oplyse, om den accepterer, at de organisationer, der transporterer farligt gods ad søvejen, kan ansætte sikkerhedsrådgivere for transport af farligt gods, som ikke har nogen uddannelse eller kvalifikationer inden for søtransport?

3. Vil Kommissionen foreslå ændringer til det nuværende direktiv om sikkerhedsrådgivere for transport af farligt gods for at sikre, at sikkerhedsrådgivere har en obligatorisk eksamen i den internationale kode for søtransport af farligt gods (IMDG) eller en passende tilsvarende eksamen?

Svar afgivet på Kommissionens vegne af Loyola de Palacio

(23. oktober 2003)

I henhold til ADR og RID samt direktiv 96/35/EF (1) og 2000/18/EF (2) skal sikkerhedsrådgiverne i Det Forenede Kongerige have modtaget undervisning og bestået en eksamen for at kunne opnå et certifikat for faglige kvalifikationer, der er gyldigt for den eller de berørte transportform(er). Ovennævnte direktivers anvendelsesområde er transport med jernbane eller ad vej eller indre vandveje af farligt gods (der henvises til overenskomst om international transport af farligt gods ad indre vandveje (ADN)). Med andre ord omfatter anvendelsesområdet ikke søtransport — og det gør sikkerhedsrådgiverens uddannelse og certifikat dermed heller ikke.

Der er ikke behov for at udvide kompetenceområdet for en sikkerhedsrådgiver, der er bemyndiget på grundlag af ADR/RID/ADN (eller direktiv 96/35/EF og 2000/18/EF), til søtransport. Specifikke regler fastsat i IMDG-koden finder anvendelse på søtransport af farligt gods. Dertil kommer, at i henhold til den internationale kodeks for sikker skibsdrift (ISM-koden), der er obligatorisk i hele verden for alle skibstyper på internationale rejser, påhviler det den virksomhed, der er ansvarlig for skibet, at hyre kompetent personale for at sikre, at en passende sikkerheds- og miljøbeskyttelsespolitik sættes i kraft og følges på alle niveauer af organisationen både til søs og i land.

Anvendelsesområdet for ADR/RID/ADN og den regelmæssige ajourføring af disse under ledelse af De Forenede Nationers Økonomiske Kommission for Europa (UN/ECE) er klart afgrænset til transport af farligt gods med jernbane eller ad vej eller indre vandveje. Da anvendelsesområdet for direktiv 96/35/EF og 2000/18/EF, fokuserer på én transportform inden for ADR/RID/ADN, er det ikke tilrådeligt at ændre disse direktiver uden for disses anvendelsesområde. Det kunne derimod overvejes, om der kunne findes en form for horisontal indfaldsvinkel for funktionen sikkerhedsrådgiver for transport af farligt gods inden for alle fire transportformer: ad vej, med jernbane, ad indre vandveje eller med søtransport.

(1) Rådets direktiv 96/35/EF af 3. juni 1996 om udpegelse af og faglige kvalifikationer for sikkerhedsrådgivere for transport med jernbane eller ad vej eller indre vandveje af farligt gods, EFT L 145 af 19.6.1996, s. 10-15.

(2) Europa-Parlamentets og Rådets direktiv 2000/18/EF af 17. april 2000 om minimumseksamenskravene for sikkerhedsrådgivere i forbindelse med transport af farligt gods med jernbane eller ad vej eller indre vandveje, EFT L 118 af 19.5.2000, s. 41-43.